આજે ચાલીસ કે પચાસ વરસની સ્ત્રીઓને બ્લેડ પ્રેશર, થાઈરોઈડ કે પછી ડાયોબિટિશની બીમારી લાગુ પડતી જોવા મળે છે. આ બીમારીઓ થવાનું સૌથી મોટું કારણ સ્ટ્રેસ હોય છે. ઉંમર વધતાં મેનોપોઝને કારણે કામ કરવાની શક્તિ ઓછી થતાં તાણ વધે છે અને તેનાથી બીજી સમસ્યા અને આ ચક્ર ચાલુ જ રહે છે. એટલે જરૂરી છે કે ચાલીસ પછી સ્ત્રીઓએ પોતાના માટે થોડું જીવવાનું શરૂ કરવું જોઈએ. કોઈ શોખ કેળવવો. મિત્રો સાથે આનંદમાં સમય વિતાવવો. કસરત કે યોગાસન કરવા, પ્રાણાયામ કરવો. સ્ટ્રેસ એટલે કે તાણ વધે એવા કામ ન કરવા જોઈએ. ડો કલા શાહને ગુજરાત સરકાર તરફથી એવોર્ડ પણ આપવામાં આવ્યો છે તો તેમની સલાહથી મેનોપોઝ વિષયને યુનિવર્સિટિના અભ્યાસક્રમમાં દાખલ કરવામાં આવ્યો છે. તેમનું માનવું છે કે મેનોપોઝ વિશેની માહિતી વીસ વરસની ઉંમરથી જ બાળકોને આપવી જોઈએ. જેથી તેઓ પોતાની માતાના વર્તનને સમજીને સહાયરૂપ બની શકે અને જ્યારે તેઓ પોતે પણ મેનોપોઝમાં આવે ત્યારે તેમને ખબર હોય કે શું કરવું ને શું ન કરવું. ડો. કલા શાહે મેનોપોઝ ક્લબ દ્વારા કવ્વાલી અને ગરબાના માધ્યમથી ગ્રામ્ય વિસ્તારની સ્ત્રીઓ સુધી મેનોપોઝની વાત સરળતાથી પહોંચાડવાનો પ્રયત્ન કર્યો છે. તેમણે મલ્લિકા સારાભાઈની દર્પણ એકેડમીના સહયોગથી કથાચાલીસી નામની ટીવી ધારાવાહિક પણ ગુજરાતીમાં બનાવી છે તેનું પ્રસારણ દૂરદર્શન પર થયું છે. તેને યુટ્યુબ પર જોઈ શકાય છે.